KIRJALLINEN KYSYMYS E-0862/02 esittäjä(t): Karl-Heinz Florenz (PPE-DE) komissiolle. Direktiivin 91/271/ETY 7 artiklan soveltaminen — maatiloilta peräisin olevien talousjätevesien johtaminen liete- ja lietelantasäiliöihin maataloudessa tapahtuvaa jälleenkäsittelyä varten.



Virallinen lehti nro 229 E , 26/09/2002 s. 0152 - 0153



KIRJALLINEN KYSYMYS E-0862/02 esittäjä(t): Karl-Heinz Florenz (PPE-DE) komissiolle (3. huhtikuuta 2002) Aihe: Direktiivin 91/271/ETY 7 artiklan soveltaminen maatiloilta peräisin olevien talousjätevesien johtaminen liete- ja lietelantasäiliöihin maataloudessa tapahtuvaa jälleenkäsittelyä varten Nordrhein-Westfalenin osavaltio Saksassa kieltää 31. joulukuuta 2005 alkaen maatiloilta peräisin olevien talousjätevesien johtamisen liete- ja lietelantasäiliöihin maataloudessa tapahtuvaa jälleenkäsittelyä varten. Kiellossa viitataan muun muassa neuvoston direktiivin 91/271/ETY(1) 7 artiklaan. Tähän asti voimassa olleiden säännösten mukaan liete- tai lietelantaseos on saanut sisältää kymmenen prosenttia talousjätevettä. Koska kiellon täytäntöönpano aiheuttaa sekä kunnille että yksityisille talouksille suuret investointikustannukset, on syytä arvioida kiellon perustana oleva yhteisön säädöstä. Kiellon sisältävään säädökseen ei myöskään sisälly mahdollisten sellaisten terveysriskien arviointia, joita karjan liete voi aiheuttaa. Voiko komissio vahvistaa, että säädökseen, jolla kielletään 31. joulukuuta 2005 alkaen maatilojen talousjätevesien johtaminen liete- ja lietelantasäiliöihin maataloudessa tapahtuvaa jälleenkäsittelyä varten, sisältyvä viittaus direktiivin 91/271/ETY 7 artiklaan, on asianmukainen? Vastaako kyseessä oleva direktiivin 91/271/ETY soveltamiseen Nordrhein-Westfalenin osavaltiossa kuuluva toimi näin ollen direktiivin 7 artiklan tarkoitusta? Voiko komissio samoin vahvistaa, että myös liete- tai lietelantaseoksen sisältämää talousjätevettä koskeva kymmenen prosentin raja-arvo, joka ei enää ole voimassa, riitti direktiivin 91/271/ETY 7 artiklan säännösten soveltamiseen asianmukaisesti? Onko komissiolla käytössään tietoja direktiivin täytäntöönpanoasteesta muissa jäsenvaltioissa? Voiko komissio vahvistaa, että tämä direktiivi, jonka soveltamisesta aiheutuu korkeita kustannuksia, on voimassa myös tulevaisuudessa? (1) EYVL L 135, 30.5.1991, s. 40. Margot Wallströmin komission puolesta antama vastaus (23. toukokuuta 2002) Direktiivin 91/271/ETY(1) 7 artikla viittaa yksinomaan yhdyskuntajätevesien käsittelyyn taajamista, joiden avl (asukasvastineluku) on alle 2 000 ja 10 000, kun vesi lasketaan keräilyjärjestelmään ja sen jälkeen vesistöön (sisävesiin, suistoihin ja/tai rannikkovesiin). Niinpä direktiivin 91/271/ETY 7 artiklan mukaan ei voida perustella sitä, että maatilojen talousjätevesien johtaminen liete- tai lietelantasäiliöihin maataloudessa tapahtuvaa jälleenkäsittelyä varten olisi periaatteessa kielletty. Direktiivin 7 artiklassa ei myöskään säädetä talousjäteveden liete- tai lietelantasäiliöihin lisäämiseen liittyvistä vaatimuksista vaan yksinkertaisesti edellytetään edellä mainitut ehdot täyttävän jäteveden asianmukaista käsittelyä. Niinpä kansallisia vaatimuksia/toleranssirajoja talousjäteveden johtamisesta liete- ja lietelantasäiliöihin ei voida pitää direktiivin 7 artiklan saattamisena osaksi kansallista lainsäädäntöä. Direktiivin 91/271/ETY saattamisesta osaksi jäsenvaltioiden kansallista lainsäädäntöä julkaistiin komission kertomus vuonna 1998: http://europa.eu.int/comm/environment/water/water-urbanwaste/index_en.html. Seuraava komission kertomus direktiivin saattamisesta osaksi kansallista lainsäädäntöä on tarkoitus julkaista keväällä 2002. Lopuksi voidaan vahvistaa, että direktiiviä 91/271/ETY sovelletaan myös jatkossa. Koska vesipolitiikan puitteista annetussa direktiivissä(2) yhdyskuntajätevesien käsittely todellakin yhdistetään vesistöalueiden hallinnan kokonaisyhteyteen, se ei millään tapaa kavenna yhdyskuntajätevesien käsittelyä koskevan direktiivin (91/271/ETY) soveltamisalaa sinällään eikä sen päästöihin liittyviä tavoitteita ja aikarajoja. (1) Neuvoston direktiivi 91/271/ETY, annettu 21. toukokuuta 1991, yhdyskuntajätevesien käsittelystä. Direktiivi sellaisena kuin se on muutettuna 27. helmikuuta 1998 annetulla komission direktiivillä 98/15/EY (EYVL L 67, 3.7.1998). (2) Euroopan parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista (EYVL L 327, 22.12.2000).